b'\n_START_ARTICLE_\nNordijska kombinacija\n_START_SECTION_\nZgodovina\n_START_PARAGRAPH_\nPrvi zapisi o teku na smu\xc4\x8deh izvirajo iz Norve\xc5\xa1ke. Tam so vojaki tekmovali v teku na smu\xc4\x8deh \xc5\xbee v 19. stoletju. Prvo ve\xc4\x8dje tekmovanje v nordijski kombinaciji se je odvilo leta 1892 v Oslu v okviru Smu\xc4\x8darskega festivala v Holmenkollnu. Ta najstarej\xc5\xa1a prireditev v nordijski kombinaciji se vsako leto odvija \xc5\xa1e danes. Tekmovanje poteka pod okriljem FIS-a, na njem pa tekmujejo le mo\xc5\xa1ki. Mednarodna smu\xc4\x8darska zveza pa si v zadnjem \xc4\x8dasu prizadeva, da bi organizirala tekmovanja tudi za dekleta oz. \xc5\xbeenske, a so zaenkrat to le tekmovanja za celinski pokal._NEWLINE_Nordijska kombinacija je ena \xc5\xa1portnih disciplin, v kateri potekajo tekmovanja vse od prvih zimskih olimpijskih iger v letu 1924. Od leta 1925 je tudi del svetovnega prvenstva v nordijskem smu\xc4\x8danju.\n_START_SECTION_\nPotek tekmovanj\n_START_PARAGRAPH_\n\xc5\xa0portniki ponavadi tekmujejo v eni seriji smu\xc4\x8darskih skokov, ki ji sledi \xc5\xa1e tek na smu\xc4\x8deh (z izjemo skupinskega starta), vendar obstajajo razli\xc4\x8dne formule oz. na\xc4\x8dini izvedbe tekmovanj. Na vsakem tekmovanju se to\xc4\x8dke za skok \xc5\xa1tejejo po na\xc4\x8delih, ki veljajo za svetovni pokal v smu\xc4\x8darskih skokih, torej K-to\xc4\x8dka prina\xc5\xa1a 60 to\xc4\x8dk, vsak meter manj ali ve\xc4\x8d pa 1,8 to\xc4\x8dke na veliki skakalnici oz. 2,0 to\xc4\x8dki na normalni, upo\xc5\xa1tevajo se tri izmed petih sodnikovih ocen za slog, vetrovni pribitek oz. odbitek ter to\xc4\x8dke zaradi sprememb zaletnega mesta. Nato to\xc4\x8dke, ki jih tekmovalci pridobijo po prvem, skakalnem, delu tekmovanja se prera\xc4\x8dunajo v \xc4\x8dasovni zaostanek za vodilnim po skokih, in sicer tako, da 15 to\xc4\x8dk razlike pomeni 1 minuto zaostanka oz. 1 to\xc4\x8dka pomeni 4 sekunde zaostanka. Zmagovalec je tisti, ki prvi prestopi ciljno \xc4\x8drto.\n_START_SECTION_\nGundersen\n_START_PARAGRAPH_\nModificirana Gundersenova formula je najpogostej\xc5\xa1a oblika individualnih tekmovanj v nordijski kombinaciji. Eni seriji smu\xc4\x8darskih skokov sledi 10-kilometrski tek na smu\xc4\x8deh, \xc4\x8deprav je prvotna formula obsegala dve seriji smu\xc4\x8darskih skokov ter 15-kilometrski tek na smu\xc4\x8deh. Tekmovalci k teku pristopajo v zaporedju in s \xc4\x8dasovnimi zaostanki, ki se oblikujejo po skakalnem delu tekmovanja. Zmagovalec je torej tisti, ki je prvi za ciljno \xc4\x8drto. V primeru, ko sta na cilju isto\xc4\x8dasno dva tekmovalca, odlo\xc4\x8da photo finish. Prvotna oblika tekmovanja (2 skoka in 15 kilometrov teka) se trenutno uporablja ob zaklju\xc4\x8dku sezone svetovnega pokala in ob zaklju\xc4\x8dku tekmovanja Nordic Combined Triple, ki po presti\xc5\xbenosti odgovarja skakalni novoletni turneji.\n_START_SECTION_\nSkupinski start\n_START_PARAGRAPH_\nEdina oblika tekmovanja, v kateri se tekmovalci najprej borijo na teka\xc5\xa1ki progi, dolgi 10 kilometrov, vsi pa startajo isto\xc4\x8dasno. Nato se \xc4\x8dasovne razlike po teka\xc5\xa1kem delu po zgoraj navedenem vzorcu prera\xc4\x8dunavajo v to\xc4\x8dke, in sicer zmagovalec teka dobi 0 to\xc4\x8dk, ostali pa minus to\xc4\x8dke. Tekmovalci k skakalnemu delu (ena serija) pristopajo v zaporedju, ki se oblikuje po teka\xc5\xa1kem delu, in sicer zmagovalec teka nastopa kot zadnji skakalec. Od to\xc4\x8dk, ki jih tekmovalci dobijo po skoku, se od\xc5\xa1tevajo minus to\xc4\x8dke iz teka\xc5\xa1kega dela. Zmagovalec je tisti, ki po zaklju\xc4\x8dku skakalnega dela tekmovanja dose\xc5\xbee najve\xc4\x8d to\xc4\x8dk.\n_START_SECTION_\nGundersen\n_START_PARAGRAPH_\nGundersenova formula se uporablja tudi med ekipnimi tekmovanji. \xc5\xa0tirje tekmovalci iz vsake ekipe se najprej borijo v eni seriji smu\xc4\x8darskih skokov. Razlike v to\xc4\x8dkah se prera\xc4\x8dunavajo v \xc4\x8dasovni zaostanek, in sicer tako, da 45 to\xc4\x8dk razlike pomeni 1 minuto zaostanka cele ekipe. Sledi \xc5\xa1tafeta 4 x 5 kilometrov, in sicer se po vsakih petih kilometrih tekmovalci menjajo v zato pripravljeni menjalni coni. Zmaga ekipa, ki je prva na cilju._NEWLINE_Tekmovalec, ki je bil med skakalnim delom diskvalificiran ali ni nastopil, dobi 0 to\xc4\x8dk, se \xc5\xa1e vedno lahko udele\xc5\xbei teka\xc5\xa1kega dela tekmovanja. Zaporedje tekmovalcev v eni ekipi se lahko razlikuje med skakalnim in teka\xc5\xa1kim delom, npr. tisti, ki na skakalnici nastopa v prvi skupini, lahko v teku nastopa v tretji skupini itn.\n_START_SECTION_\nEkipni sprint\n_START_PARAGRAPH_\nV ekipnem sprintu za vsako ekipo nastopata dva tekmovalca. Prav tako kot pri Gundersenovi metodi eni seriji smu\xc4\x8darskih skokov sledi teka\xc5\xa1ka preizku\xc5\xa1nja, na kateri tekmovalci nastopajo glede na \xc4\x8dasovne razlike, izra\xc4\x8dunane po skokih, in sicer tako, da 30 to\xc4\x8dk razlike pomeni 1 minuto zaostanka cele ekipe. Oba tekmovalca te\xc4\x8deta na razdalji 7,5 kilometra, kar pomeni pet krogov po 1,5 km. Tekmovalca se po vsakem 1,5-kilometrskem krogu med seboj menjata v zato pripravljeni menjalni coni. Zmaga ekipa, ki je prva na cilju._NEWLINE_Po \xc5\xa1tirih odte\xc4\x8denih krogih se lahko za\xc4\x8dne izlo\xc4\x8devanje, torej ekipa, ki jo prehiti trenutno vodilni teka\xc4\x8d, mora odstopiti.\n_START_SECTION_\nNordic Combined Triple (t. i. kombinatorski troj\xc4\x8dek)\n_START_PARAGRAPH_\nTekmovanje z imenom Nordic Combined Triple poteka od sezone 2013/14 v okviru svetovnega pokala. Gre za tridnevno tekmovanje v treh razli\xc4\x8dnih formulah, zmagovalec pa je tisti, ki v vseh treh tekmovanjih dose\xc5\xbee najve\xc4\x8d to\xc4\x8dk. Udele\xc5\xbeenci kombinatorskega troj\xc4\x8dka dobijo dodatne to\xc4\x8dke v skupnem se\xc5\xa1tevku svetovnega pokala ter posebno denarno nagrado. Prvi dan se tekmovalci merijo v t. i. prologu, ki ga sestavljata en skok in 5-kilometrski tek. Drugi dan poteka tekmovanje po modificirani Gundersenovi formuli (en skok in 10-kilometrski tek), ki se ga lahko udele\xc5\xbei 50 najbolj\xc5\xa1ih tekmovalcev iz prologa. Tretji dan se 30 najbolj\xc5\xa1ih tekmovalcev po dveh dneh tekmovanja pomeri v klasi\xc4\x8dni Gundersenovi formuli, torej v dveh serijah smu\xc4\x8darskih skokov in 15-kilometrskem teku na smu\xc4\x8deh. Od leta 2014 poteka tekmovanje v Seefeldu (Tirolska), z izjemo leta 2019, ko je Seefeld gostil svetovno prvenstvo v nordijskem smu\xc4\x8danju. Takrat je tekmovanje Nordic Combined Triple gostil Chaux-Neuve (Francija).\n_START_SECTION_\nTrenutni nosilci pomembnej\xc5\xa1ih naslovov\n_START_PARAGRAPH_\n\xc2\xb7 Olimpijski prvak (Pjong\xc4\x8dang 2018), normalna skakalnica/10 km: Eric Frenzel_NEWLINE_\xc2\xb7 Olimpijski prvak (Pjong\xc4\x8dang 2018), velika skakalnica/10 km: Johannes Rydzek_NEWLINE_\xc2\xb7 Olimpijski prvaki (Pjong\xc4\x8dang 2018), velika skakalnica/4 x 5 km: Nem\xc4\x8dija (Eric Frenzel, Vinzenz Geiger, Fabian Riessle, Johannes Rydzek)_NEWLINE_\xc2\xb7 Svetovni prvak (Seefeld 2019), normalna skakalnica/10 km: Jarl Magnus Riiber_NEWLINE_\xc2\xb7 Svetovni prvak (Seefeld 2019), velika skakalnica/10 km: Eric Frenzel_NEWLINE_\xc2\xb7 Svetovni prvaki (Seefeld 2019), normalna skakalnica/4 x 5 km: Norve\xc5\xa1ka (Espen Bj\xc3\xb8rnstad, Jan Schmid, J\xc3\xb8rgen Graabak, Jarl Magnus Riiber)_NEWLINE_\xc2\xb7 Svetovna prvaka (Seefeld 2019), velika skakalnica/2 x 7,5 km: Nem\xc4\x8dija (Eric Frenzel, Fabian Riessle)_NEWLINE_\xc2\xb7 Zmagovalec svetovnega pokala v sezoni 2018/19: Jarl Magnus Riiber (rekord dose\xc5\xbeenega \xc5\xa1tevila to\xc4\x8dk v eni sezoni, 1518 to\xc4\x8dk)\n_START_SECTION_\n\xc5\xbdenske v nordijski kombinaciji\n_START_PARAGRAPH_\n\xc5\xbdenska tekmovanja v nordijski kombinaciji \xc5\xa1e niso razvita, kar pomeni, da \xc5\xbeenske \xc5\xa1e ne tekmujejo na nivoju svetovnega pokala oz. na svetovnem prvenstvu v nordijskem smu\xc4\x8danju ali zimskih olimpijskih igrah, vendar od sezone 2017/18 pod okriljem Mednarodne smu\xc4\x8darske organizacije potekajo tekmovanja v okviru celinskega pokala za \xc5\xbeenske. V na\xc4\x8drtu (od sezone 2020/21) je tudi prirejanje tekmovanj v okviru svetovnega pokala za \xc5\xbeenske ter vklju\xc4\x8ditev \xc5\xbeenskih tekmovanj v svetovno prvenstvo v nordijskem smu\xc4\x8danju.\n_START_SECTION_\nSorodni \xc4\x8dlanki\n_START_PARAGRAPH_\nSmu\xc4\x8darski skoki_NEWLINE_Tek na smu\xc4\x8deh_NEWLINE_Biatlon\n_START_SECTION_\nKoristne povezave\n_START_PARAGRAPH_\nNordijska kombinacija na strani Smu\xc4\x8darske zveze Slovenije (dostop: 16. 3. 2019)_NEWLINE_Nordijska kombinacija na strani Mednarodne smu\xc4\x8darske organizacije (dostop: 16. 3. 2019)'